Nos magister Aymo de Pesmis, canonicus Eduensis, a reverendo in Christo patre Jacobo Dei gratia episcopo Eduensi deputatus ad faciendum, dicendum, statuendum, ordinandum, declarandum et pronuntiandum quod dictaret ordo juris super inquesta facta in causa seu negotio que vel quod vertebatur inter viros discretos dominum Bertrandum de Moyees, canonicum Eduensem, rectorem ecclesie de Sulleyo ex una parte, et nobilem virum Hugonem, dominum de Colchis, militem, et dominum Helyam de Sulleyo, canonicum Eduensem, dominos de Sulleyo, ex altera, super eo quod dicebat et proponebat dictus Bertrandus nomine ecclesie sue predicte contra superius nominatos se esse in possessione vel quasi utente fruendi per se et predecessores suos nomine ecclesie de Sulleyo quoad usum cothidianum de nemore quod vulgariter appellatur Come, situm in parochiatu de Sulleyo, et super impedimento quod dicebat sibi fieri per predictos dominum de Colchis et Helyam quominus uteretur et frueretur in nemore predicto: tandem die jovis post Nativitatem beati Johannis Baptiste, citatis coram nobis Edue partibus antedictis ad diffinitivam sententiam audiendam aut faciendam quod dictaret ordo juris, dicta die coram nobis presentibus dicto Bertrando et Helya predictis et magistro Humberto de Divione partem faciente pro domino de Colchis predicto, in loco qui dicitur ad marmora sancti Lazari, et partibus antedictis a nobis ferri sententiam petentibus aut fieri quod dictaret ordo juris in negocio supradicto, visis et diligenter inspectis articulis predicti domini Bertrandi et omnibus aliis et singulis factis habitis et propositis in causa seu negotio predicte que possint movere animum judicantis, communicato jurisperitorum consilio, Deum solum habentes pre oculis, diffiniendo pronuntiamus articulos dicti domini Bertrandi factos et propositos contra dominum de Colchis et Helyam predictos et intentionem ipsius Bertrandi sufficienter esse probatos et in omnibus et singulis contentis in articulis dicti domini Bertrandi, dominum de Colchis et dominum Helyam de Sulleyo predictos eidem domino Bertrando, rectori ecclesie supradicte, per eamdem sententiam condempnamus. In cujus testimonium, litteris presentibus sigillum nostrum duximus apponendum. Datum die jovis predicta, anno Domini Mº CCº octogesimo quinto.